L'Ajuntament de Sagunt inaugura les primeres Jornades del Poble Romaní
05 de novembre 2021

![](/media/kdpjli4a/96c1-poble-romaní.jpg?width=850&height=566.9886363636364)

La inauguració de les primeres Jornades del Poble Romaní Ciutat de Sagunt ha tingut lloc este matí en el Centre Cultural Mario Monreal a càrrec de l'alcalde de Sagunt, Darío Moreno, i el regidor de Serveis Socials, Alejandro Sotoca. Estes jornades se celebren coincidint amb el Dia Mundial de l'Idioma Romaní. La iniciativa l'ha organitzada l'Ajuntament de Sagunt a través del departament de Serveis Socials i compta amb la col·laboració de diverses associacions i entitats, tant del municipi com de la Comunitat Valenciana.

En la inauguració també han participat la directora territorial d'Igualtat i Polítiques Inclusives, Carmen Fenollosa Egea; la vicepresidenta del Consell Valencià del Poble Gitano, Alexandrina da Fonseca; el president de la Unión Romaní, Juan de Dios Ramírez i el director de l'institut de Cultura Gitana i Fundació Pública del Ministeri de Cultura i Esports, Diego Luis Fernández. També han assistit a l'acte d'inauguració altres membres de l'equip de Govern

L'alcalde de Sagunt, Darío Moreno, ha assenyalat que les jornades també tenen un to «**reivindicatiu**», ja que «**el poble gitano hui dia continua patint racisme, parlem de micromasclisme i estereotips, però hui dia continua existint i precisament és imprescindible la reflexió, esta reflexió pot partir de les administracions públiques, però és imprescindible que cadascú faça introspecció per a veure si en algun dels nostres comportaments o tolerant algunes actituds del nostre voltant estem fomentant que no acabem amb esta xacra del antigitanisme**».

En este sentit, Moreno ha destacat que «**s'ha avançat molt en este aspecte, però encara queda molt de recorregut i és per això que estes jornades són imprescindibles perquè es parle en positiu i fem un exercici de posada en valor i autoestima, però que també denunciem eixes actituds que encara existixen, i per a això necessitem reconeixement polític i visibilitat, que hem intentat conjuminar en les jornades**».

D'altra banda, el regidor de Serveis Socials, Alejandro Sotoca ha indicat que estes jornades «**han sigut fruit d'un treball en equip, tant per part del departament de Serveis Socials com de totes les entitats i associacions col·laboradores**», a les quals ha agraït tot el treball realitzat.

Així mateix, les 12.30 ha tingut lloc una taula redona sobre la Història del Poble Gitano, amb la participació de Carlos Muñoz i Nicolás Jiménez; i a les 16 hores tindrà lloc una altra taula redona titulada ‘Antigitanismo’ a càrrec d’Alexandrina da Fonseca i Diego Luis Fernández. A les 17.30 una ponència sobre Educació i poble gitano: ‘El arte de la superación’, a càrrec de Xavier Lluch, membre de l'Associació d'ensenyants amb gitanos. El dia acabarà amb la representació de la Cia Baladres amb l'obra _Llueve dentro de mí_.

Demà, dissabte 6 de novembre, a les 10.00 es realitzarà una presentació de les associacions gitanes de Sagunt (Asociación Gitana Pueblo Unido i Asociación de mujeres Gitanas Príncipe de la Paz); a les 10.30 una taula redona sobre Feminisme dins del poble gitano, a càrrec d’Alexandrina da Fonseca i Silvia Agüero. Després, a les 12.00, estan programades les experiències de dones gitanes en l'àmbit comunitari. A les 13.00 hores es continuarà amb l'actuació del ballador Leo Molina, el guitarrista José Antonio Maldonado i el _cantaor_ Rafael Vargas ‘El Chino’. Les jornades es clausuraran a les 14.00 hores.

![](/media/drbigegx/96c2-poble-romani.jpg?width=850&height=566.9886363636364)

![](/media/oqzn2nab/96c3-poble-romani.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-inaugura-les-primeres-jornades-del-poble-romani/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-inaugura-les-primeres-jornades-del-poble-romani/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-inaugura-les-primeres-jornades-del-poble-romani/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-inaugura-les-primeres-jornades-del-poble-romani/)